9. schôdza NR SR - 4.deň - A. dopoludnia
Dátum: 2016-09-09
Poslanec: Galko, Ľubomír (SaS)
Druh vystúpenia: Vystúpenie v rozprave

75. Vážený pán predsedajúci, pani poslankyne, páni poslanci, dovoľte mi vysloviť niekoľko myšlienok k návrhu zákona, ktorý povil predseda Národnej rady Slovenskej republiky Andrej Danko v čase, keď má Slovensko tisícky dôležitejších tém. Úmyselne používam slovné spojenie "dovoľte mi vysloviť", lebo hoci som presvedčený, že vy tu určite nie ste na to, aby ste mne niečo dovoľovali, doba, keď to už robiť budete alebo aspoň budete chcieť robiť, sa už blíži. Teda pokiaľ sa nespamätáte. Obzvlášť tí, ktorí ste ešte pred pár mesiacmi zohrievali opozičné lavice a na takéto spôsoby ste sa pozerali s odporom, alebo tí niektorí noví poslanci, keď si možno uvedomíte, čo to tu vlastne idete spáchať. Áno, dámy a páni z vládnej koalície, doba, keď sa tí najaktívnejší z vás budú snažiť stále viac a viac lámať demokraciu cez koleno, likvidovať nás ako kritickú opozíciu, zaliepať nám ústa, zahriakovať nás, šikanovať nás, trestať nás pokutami, vyhadzovať a vykazovať nás zo sály, tá doba sa evidentne blíži. Evidentne sa bojíte, že prídete o moc, ale idete na to strašne primitívne. Miesto toho, aby ste politické súboje udržali v hraniciach parlamentu, vytlačíte ich mimo neho, vytlačíte ich na ulicu, dámy a páni. Viete, čo sa deje tam vonku na ulici? Dovoľujem si vás upozorniť – aj vás, pán navrhovateľ –, že ľudia tam vonku, občania Slovenska sú na vás veľmi nahnevaní. Sú na vás nahnevaní za to, že kryjete korupciu, že kryjete zločiny a zločincov a držíte vo funkciách skorumpovaných ľudí. Sú na vás nahnevaní za to, že ste ich po voľbách podviedli. Sú na vás nahnevaní za to, že neriešite ich problémy, ale namiesto toho neustále hľadáte spôsoby, ako a kde likvidovať vašich kritikov. Aj cez takýto nehorázny paškvil, ktorý ste sem teraz priniesli. Pozrite sa, minister vnútra Kaliňák zostal uväznený vo svojej funkcii. Môže sa na svet pozerať akurát z okien. Môže sa tešiť zo svojho polmiliónového debetu. Ale čo je to za radosť? Chcete dopadnúť tak aj vy? My z opozície na ulicu medzi ľudí ísť môžeme. Kedykoľvek. Vy môžete? (Súhlasná reakcia z pléna.) Tak prídite toho 16. (reakcie z pléna), prídite im to povedať. (Reakcie z pléna a prerušenie vystúpenia predsedajúcim.) Bugár, Béla, podpredseda NR SR 76. Páni poslanci, nediskutujte. Galko, Ľubomír, poslanec NR SR 77. Zopakujem znovu. My z opozície na ulicu medzi ľudí ísť môžeme... (Reakcie z pléna.) Kedykoľvek! Vy môžete? (Súhlasné reakcie z pléna.) Zopakujem to aj tretíkrát. My z opozície na ulicu medzi ľudí ísť môžeme, zdôrazňujem, kedykoľvek. Vy môžete? (Súhlasná reakcia z pléna.) Pevne verím, že si to ľudia vypočujú. Necítite ani najmenšie chvenie, že prekračujete rubikon, dámy a páni? Chcem... (Reakcie z pléna.) Prestaňte vykrikovať po mne! (Smiech.) Chcem veriť, že mnohí z vás cítia a že rokovací poriadok, že mnohí z vás to cítia a že rokovací poriadok neprejde, lebo cesta, akou sme sa k nemu dostali, je nedôstojná a nedemokratická. Dámy a páni, je to Dankova cesta vytýčená slotovskými míľnikmi. To vám nestačí, že šliapete po našich právach, keď nám bránite zvolať a aj absolvovať do sedem dní akúkoľvek schôdzu na vyslovenie nedôvery členovi slovenskej vlády? Nestačilo vám, že ste otvorením schôdze a jej následným prerušením a presunutím o niekoľko mesiacov vytvorili vážny precedens do budúcnosti?! Páni poslanci z vládnej koalície, zvlášť vy, čo ste príčetní, považujete za správnu práve sa tvoriacu obyčaj, že opozícia podá návrh na odvolanie člena vlády, schôdza sa formálne otvorí, ale hneď aj preruší trebárs až do konca volebného obdobia? Veď to je celkom absurdné. A každý, kto má Boha pri sebe, musí uznať, že je to také prznenie pravidiel, aké nemá obdoby, dámy a páni. A to len preto, lebo sa mylne domnievate, že záujem občanov Slovenska o kauzu Fico - Kaliňák - Bašternák - SMER sa časom zníži. No aj keby sa znížila, nebude to preto, lebo je to nezaujímavá kauza, alebo preto, lebo bola prijateľným spôsobom vyriešená. Bude to preto, lebo vládna koalícia kašle na dobré spôsoby, kašle na mravnosť a kašle na politickú kultúru slušného demokratického štátu. Škody, ktoré sa takto napáchajú na dôvere občanov v demokraciu a spravodlivosť, sú obrovské. A to len preto, že pár ľudí v tejto vláde koná absolútne bezohľadne a egoisticky. Dámy a páni z koalície, nestačí vám to, že ste sa pridali na stranu tých, ktorí sami páchajú zločiny alebo ich kryjú, a takpovediac ste sa doslova ubytovali v službách zla, ktoré vedie k mravnému rozkladu človeka a strate jeho identity? Spýtam sa vás teraz na rovinu. Kto ste, že si chcete dovoliť okliešťovať moje právo a právo mojich kolegov rozprávať v Národnej rade Slovenskej republiky, do ktorej ma zvolili ľudia? Kto vlastne ste?! To si naozaj, pán Danko, Glváč, Bugár a Hrnčiar, myslíte, že mňa vykážete z tejto sály?! To si naozaj myslíte, že nás odtiaľto bude vynášať alebo vyvádzať ochranka?! Že budete naparovať pokuty a robiť z parlamentu pracovný tábor?! Vy, ktorí na politickú kultúru kašlete, odrazu máte obrovskú starosť o politickú kultúru rokovania, pričom ju zase len pretláčate nekultúrnym spôsobom? Mojím nadriadeným, mojím šéfom nie je pán Danko, vážení kolegovia a kolegyne, a tí zvyšní traja menovaní už, už tobôž nie. Mojím šéfom je tých 315-tisíc ľudí, voličov, čo volili vo voľbách stranu Sloboda a Solidarita, a špeciálne tých 54-tisíc voličov, ktorí si priamo želali, aby som v tom parlamente bol aj ja, a dali mi svoj preferenčný hlas. Tým sa zodpovedám a tým sa budem zodpovedať aj v budúcnosti a tí ma budú vykazovať nielen zo sály, ale z celého parlamentu, keď nebudú so mnou spokojní, a určite nie Danko alebo Glváč, Bugár alebo Hrnčiar. Tí ma z tejto sály vykazovať nebudú. Normálne žasnem, kde vlastne beriete odvahu hovoriť o nejakej politickej kultúre. Pán Bugár, vy ste zradili komplet všetkých maďarských voličov, čo vás volili. Mali ste maďarskú stranu, kde ste dali priestor pár Slovákom, aby ste ju premostili k väčšinovému obyvateľstvu a dohnali tak stratu maďarských voličov, ktorí volili SMK. No a o pár mesiacov po voľbách ste prijali do klubu päť oportunistov a stranu ste zmenili na slovenskú, kde má priestor pár Maďarov. Myslíte si, že na toto vás Maďari volili? Nehovoriac o tom, že teraz ste poobsadzovali miesta vo vedení štátu, ktoré vám na základe volebného výsledku vôbec neprináležia. Pán Hrnčiar tu sťaby dáma s kabelkou behá zo strany do strany, za jednu sa nechá zvoliť, potom ju zlikviduje, potom prebehne do druhej, kšeftuje tu s funkciami na ministerstve dopravy i so svojou vlastnou funkciou podpredsedu Národnej rady, na ktorú dnes nemá žiaden nárok. To vy dvaja s takouto tristnou politickou kultúrou chcete mňa a ostatných kriticky sa vyjadrujúcich opozičných poslancov vykazovať zo sály, to fakt? A Pána Boha máte pri sebe, prosím pekne? Kolegovia, kolegyne, som skalopevne presvedčený, že nepotrebujeme prakticky žiaden nový rokovací poriadok, možno potrebujeme len pár technických a nepodstatných zlepšení. Ale nepotrebujeme skracovať čas rozpravy poslancov alebo ich obmedzovať na počte, koľkokrát sa môžu prihlásiť do rozpravy, lebo to nikto nikdy z nás v opozícii nezneužíval a nezneužíva. Dôkazom toho je to, že prakticky všetky schôdze Národnej rady Slovenskej republiky skončia skôr, ako je naplánované. Jediný prípad, kedy poslanci opozície takpovediac naťahujú čas, je vtedy, keď vy v koalícii dávate nočné rokovania. A ja podotýkam, dámy a páni, že ich dávate na vašu hanbu, pretože sme dostali od pána Danka verejný prísľub, že to robiť nebudete. Bolo tu len niekoľko dlhších vystúpení, niekedy aj viac ako hodinových, ale veľmi kvalitných, hovorili už o tom moji predrečníci, napríklad pri zákone o verejnom obstarávaní, alebo keď sa prejednáva rozpočet a podobne. Skracovať čas rozpravy chcete len preto, lebo ste leniví pracovať. Ste nekompetentní reagovať a je vám nepríjemné počúvať argumenty. Dámy a páni, nie som fanúšik transparentov, nikdy som, myslím, ak sa nemýlim, takúto pomôcku ani nepoužil, a napriek tomu by som vám rád povedal, buďte radi, že ten Igor Matovič tu došiel len s transparentom a nejakými napodobeninami peňazí a že ľudia na uliciach na protestoch po celom Slovensku a dokonca už aj pred slovenskou ambasádou v Prahe zatiaľ kričia len: "Dosť bolo Fica!", "Do basy!" a "Kaliňák, odstúpiť!" pretože popri tom, čo tu vystrájate v poslednej dobe, by to mohlo byť oveľa horšie. (Ruch v sále.) A je to pritom úplne jednoduché. Nedržte vo funkcii Roberta Kaliňáka, ktorý obchoduje so zločincami, klame a podvádza, a nebudú žiadne transparenty! Zabezpečte bezproblémový a slušný priamy prenos rokovania Národnej rady, ktorý záhadne vypadáva vtedy, keď tu dostávate vy v koalícii za vaše nedemokratické spôsoby na frak, a nebude potrebné žiadne nahrávanie. A takto by som mohol pokračovať ďalej a rozobrať vám to paragraf po paragrafe. Bolo by to už však zbytočné. Ale jednu vec, konkrétnu, by som vám na záver predsa len rád povedal, dámy a páni, a prednostne a špeciálne to hovorím pre predsedu Národnej rady Slovenskej republiky. Týka sa to tých vyhrážok pokutami, ktoré chcete zaviesť v rokovacom poriadku. Ubezpečujem vás, že mňa určite nezlomíte, ani keby ste mi tie vaše dvojtisícové pokuty dávali každý druhý deň. Ani keby som mal aj s mojou rodinou jesť suchý chlieb, tak ma nezlomíte. Naďalej budem v tomto parlamente hovoriť to, čo chcem, koľko chcem a budem zastupovať záujmy ľudí na Slovensku, ľudí, čo ma sem zastupovať ich záujmy poslali. A som presvedčený, že nás je viac takých, ktorých nezlomíte. A varujem vás, trochu uberte zo svojej mocibažnosti a trocha kroťte svoju pýchu, pretože pýcha predchádza pádu. Jeden tu totižto už nedávno taký bol, čo chodil s nosom hore a cítil sa vysoko, akoby chodil na chodúľoch. A dnes chodí po kanáloch a modlí sa, aby hoc aj podfukom dostal miesto sudcu v Luxemburgu a aby mohol zmiznúť slovenským občanom z očí. Ďakujem vám za pozornosť. (Potlesk.)